a)

Apstākļu novērtēšana saimniecībās, kas vēlas pievienoties cilmes vietas nosaukuma shēmai, un apstiprināto saimniecību pārbaude. “Sertifikācijas institūts pārbauda, vai ražotāji, kas vēlas pievienoties shēmai, ievēro standartu noteikumu prasības attiecībā uz: — saimniecības atrašanās vietu ražošanas apgabalā, — ražošanas sistēmu, — saimniecībā turētajām šķirnēm, — ieteicamo profilakses plānu un ārstēšanu un/vai vakcināciju, kas uzskatāma par nepieciešamu.” “Pēc saimniecības apmeklējuma sertifikācijas institūts iesniedz ziņojumu ražotāju apvienībai.” “Sertifikācijas institūts jebkurā laikā un bez iepriekšēja brīdinājuma pārbauda saimniecības, kurās ražo liellopu gaļu sertificēšanai ar konkrēto cilmes vietas nosaukumu. Pārbaudes apmeklējumos jāņem vērā izmantoto ražošanas sistēmu darba režīms.” “Pārbaudes ir īpaši vērstas uz saimniecībām un aptver: — saimniecībā esošo liellopu identifikāciju un vecumu (dzīvniekiem jābūt reģistrētiem, līdz tie sasnieguši trīs mēnešu vecumu), — pārbaudi attiecībā uz to, vai identifikācijas un veselības kartēs sniegtā informācija ir patiesa un vai ir pareizi aizpildītas ganāmpulka lapas, — apiešanos ar dzīvniekiem un to pārvaldību, — nodrošināto barību (pārvaldnieku pārbaude), — izkārnījumu, urīna un asins paraugu ņemšanu analīzei.” “Par visiem atklātajiem pārkāpumiem nekavējoties informē ražotāju apvienību. Apmeklējamās saimniecības katru mēnesi atlasa pēc nejaušības principa, un katru no tām apmeklē vismaz divas reizes.” “b) Apstākļu novērtēšana kautuvēs un to pārbaude.” “Lai kautuves varētu pievienoties cilmes vietas nosaukuma shēmai un tikt tajā reģistrētas, sertifikācijas institūts pirms tam pārliecinās, vai tās atbilst nosacījumiem, kas paredzēti cilmes vietas nosaukuma specifikācijas noteikumos. Pēc kautuves apmeklējuma sertifikācijas institūts iesniedz ziņojumu ražotāju apvienībai. Sertifikācijas institūta inspektoram jābūt klāt to dzīvnieku kaušanas procesā, kuriem tiek pieprasīts cilmes vietas nosaukuma statuss. To drīkst darīt tikai reģistrētās kautuvēs.” “Ikreiz, kad sertifikācijas institūta inspektors apmeklē kautuvi, lai novērotu dzīvnieku kaušanas procesu, tam jāpārliecinās, vai tiek ievēroti sertifikācijas noteikumos paredzētie standarti un jo īpaši jāpārbauda šādi punkti: — vai kautuvē glabājamie ieraksti ir pareizi veikti un satur patiesus datus, jo īpaši attiecībā uz garantijas sertifikātu izmantošanu, — vai dzīvniekus var kaut, ņemot vērā drošības periodus, kas noteikti paredzētajai veterinārajai ārstēšanai, — apstākļi atpūtai pirms kaušanas un atsevišķas novietnes nodrošināšana dzīvniekiem, kas ierakstīti cilmes vietas nosaukumu reģistros, — spēkā esošajos tiesību aktos noteikto tehnisko un sanitāro nosacījumu ievērošana attiecībā uz kautuvēm, proti, novietni, higiēnu un tīrību, tehniskajām procedūrām kaušanas un liemeņu sagatavošanas laikā un atdzesēšanas apstākļiem, — veselu liemeņu, pusliemeņu un ceturtdaļliemeņu identifikācija (ar pārbaudes zīmogu), marķēšana un klasifikācija gan kaušanas līnijā, gan dzesētavā, — nosūtīto liemeņu, pusliemeņu un izcirtņu galamērķi, — atbilstība starp kautuvē ievesto kaujamo dzīvnieku identifikācijas numuriem, kaušanas numuriem, kautuvē esošajiem vai nosūtītajiem liemeņiem, pusliemeņiem, ceturtdaļliemeņiem, izcirtņiem un/vai to gabaliem un izsniegtajiem garantijas sertifikātiem.” “Reizi mēnesī sertifikācijas institūta inspektors novēro dzīvnieku ierašanos kautuvē un pārliecinās, vai transportēšanas, izkraušanas un pārkraušanas standarti un apstākļi dzīvnieku atpūtai kautuvē atbilst spēkā esošajiem tiesību aktiem. Šādus apmeklējumus veic bez iepriekšēja brīdinājuma. Sertifikācijas institūta inspektors reizi mēnesī pārbauda arī iepriekš numurētās nosūtīšanas grāmatiņas. Kautuvē sertifikācijas institūta inspektors ir atbildīgs par liemeņu, pusliemeņu un izcirtņu apzīmogošanu un garantijas sertifikātu izsniegšanu. Zīmoga formu un izmēru, kā arī liemeņu, pusliemeņu, ceturtdaļliemeņu un/vai izcirtņu marķēšanas procedūru nosaka sertifikācijas institūts. Pēc katras pārbaudes sertifikācijas institūts iesniedz ziņojumu ražotāju apvienībai. Par visiem atklātajiem pārkāpumiem nekavējoties informē ražotāju apvienību.” “c) Apstākļu novērtēšana iepakošanas uzņēmumos un to pārbaude.” “Lai iepakošanas uzņēmumi varētu pievienoties cilmes vietas nosaukuma shēmai un tikt tajā reģistrēti, sertifikācijas institūts pārliecinās, vai tajos esošie apstākļi garantē atbilstību cilmes vietas nosaukuma specifikācijas noteikumos paredzētajām prasībām. Pēc iepakošanas uzņēmuma apmeklējuma sertifikācijas institūts iesniedz ziņojumu ražotāju apvienībai. Katru iepakošanas uzņēmumu apmeklē vismaz sešas reizes gadā bez iepriekšēja brīdinājuma un tad, kad sertifikācijas institūts to uzskata par vajadzīgu.” “Katrā iepakošanas uzņēmumā jo īpaši pārbauda šādus punktus: — tajā glabājamie ieraksti, kuriem jābūt pareizi veiktiem un jāsatur patiesi dati, jo īpaši attiecībā uz garantijas sertifikātu izmantošanu, — spēkā esošajos tiesību aktos noteikto higiēnas un sanitāro nosacījumu ievērošana, — telpās esošo izcirtņu ar cilmes vietas nosaukumu un/vai to daļu identifikācija (ar cilmes vietas nosaukumu) un izcelsme neatkarīgi no tā, vai tie atrodas dzesētavās vai tiek izcirsti un iepakoti, — atbilstība starp piegādātajiem un nosūtītajiem liemeņiem, pusliemeņiem un/vai ceturtdaļliemeņiem, — atbilstība sertifikācijas institūta noteiktajiem un spēkā esošajos tiesību aktos paredzētajiem izciršanas un iepakošanas standartiem, — izmantotā iepakojuma veids (tam jābūt caurspīdīgam).” “Pēc katras pārbaudes sertifikācijas institūts iesniedz ziņojumu ražotāju apvienībai. Par visiem atklātajiem pārkāpumiem nekavējoties informē ražotāju apvienību.” “d) Apstākļu novērtēšana tirdzniecības vietās un to pārbaude.” “Lai tirdzniecības vietas varētu pievienoties cilmes vietas nosaukuma shēmai un tikt tajā reģistrētas, sertifikācijas institūts tās apmeklē, lai novērtētu, vai iespējamā pārdošanas vieta var izpildīt nosacījumus, kas paredzēti cilmes vietas nosaukuma specifikācijas noteikumos.” “Tirdzniecības vietu pārbaudē īpašu uzmanību pievērš šādiem punktiem: — spēkā esošajos tiesību aktos noteikto higiēnas un sanitāro nosacījumu ievērošana, — identifikācija ārpus tirdzniecības vietas, — tajā glabājamie ieraksti, kuriem jābūt pareizi veiktiem un jāsatur patiesi dati, — atbilstība starp piegādātajiem un pārdotajiem izcirtņiem un/vai to daļām, — telpās esošo izcirtņu ar cilmes vietas nosaukumu un/vai to daļu identifikācija un izcelsme neatkarīgi no tā, vai tie atrodas dzesētavās vai vitrīnā, — pārdošanai paredzēto izcirtņu iepakojums un marķējums, — mazumtirdzniecības gadījumā — ar cilmes vietas nosaukumu sertificētas gaļas nodalīšana un atsevišķu pārdošanas dienu ievērošana, ja tādas ir, — garantijas sertifikātu, kas attiecībā uz sertificēto gaļu atrodas katrā tirdzniecības vietā, salīdzinājums ar ierakstiem par piegādāto un pārdoto gaļu, — līguma noteikumu pārbaude.” “e) Citi pārbaudes aspekti.” “Katra pārbaudes procedūra jāorganizē un jāveic saskaņā ar cilmes vietas nosaukuma specifikācijas noteikumu prasībām. Kopumā visas pārbaudes procedūras organizē tā, lai katrā ražošanas posmā būtu viegli noteikt produkta izcelsmi un identificēt visus augšējos posmus ražošanas ķēdē. Jebkurā ražošanas posmā sertifikācijas iestāde var noraidīt dzīvniekus, izcirtņus vai to daļas, kā noteikts ar cilmes vietas nosaukumu apzīmētā produkta ražošanas specifikācijas noteikumos un saskaņā ar sertifikācijas institūta lēmumu. Visus minētos pārbaudes punktus pārbauda un novērtē sertifikācijas institūts, kas savu ziņojumu nosūtīs ražotāju apvienībai. Visiem reģistrētajiem ražotājiem, kautuvēm, iepakošanas uzņēmumiem un tirdzniecības vietām ir tiesības saņemt informāciju par visiem veiktajiem novērtējumiem. Situācijās, uz kurām šie noteikumi neattiecas, sertifikācijas institūta lēmums ir galīgs.” “II. Analīzes, ko veic ar mērķi pārliecināties par atbilstību cilmes vietas nosaukuma specifikācijas noteikumiem” “Lai pārliecinātos par atbilstību cilmes vietas nosaukuma specifikācijas noteikumiem par dzīvnieku pārvaldību un kaušanas apstākļiem, veic fizikālas un ķīmiskas analīzes.” Analīzes jo īpaši veic: — asins, izkārnījumu un urīna paraugiem (kas ievākti saimniecībā), — aknu, muskuļu un tauku paraugiem (kas ievākti kautuvē). “Katru mēnesi atlasa aptuveni 10 % saimniecību, kurās ievāc paraugus analīžu veikšanai. Katrā kautuvē katru mēnesi ņem paraugus no 2 % nokauto dzīvnieku, ko paredzēts sertificēt ar cilmes vietas nosaukumu. Paraugu ņemšanu organizē tā, lai reizi sešos mēnešos paraugi tiktu paņemti no dzīvniekiem visās saimniecībās.” Jaunā redakcija: (svītrots) Svītroti kontroles noteikumi, kas, ņemot vērā spēkā esošos tiesību aktus, ir novecojuši vai lieki, vai kas ir mazāk saskaņoti ar pamatnoteikumiem šajā jomā saistībā ar oficiālajām kontrolēm, vai kas nebūtu jāiekļauj pārbaudes procedūras noteikumos vai specifikācijā.